Våk! For dere kjenner ikke dagen eller timen. Denne fortellingen, om brudgom og oljelamper kan være vanskelig å forstå. Men husk dette. Det handler om folk som venter på en viktig person, de blir trøtte, de kjemper mot søvnen. Og når personen endelig kommer, er noen forberedt, mens andre mangler olje, altså det helt fundamentale, i lampa.

Det er kristi kongedag. Og jeg vil fortelle dere om to konger. Kanskje kjenner dere til dem. De er herskere over hvert sitt menneskerike i Middle Earth. Den ene heter Theoden, han er konge i Rohan, hvor hestefolket, også kalt rohirrim, bor. Den andre heter Denethor, han er strengt tatt ikke konge, men riksforstander. For han hersker i Gondor, med hovedsete i Minas Tirith – den hvite byen. Der finner du også det hvite treet, som profetien sier at skal slå ut i full blomst når den sanne kongen atter en gang sitter på tronen. Denethor er altså riksforstander i Gondor, i påvente av at den sanne kongen skal komme tilbake.

Theoden og Denethor – de to herskerne av Rohan og Gondor, menneskerikene. Kanskje husker du dem som han snille og han slemme. For de møter begge to store prøvelser, men kommer ut av dem ganske ulikt. Theoden ender med å gi sitt liv, på slagmarken, i kampen for det gode. Mens Denethor, i en slags blanding av stormannsgalskap, fortvilelse og sorg, setter fyr på seg selv mens hans egen by, Minas Tirith, var under angrep av fienden. Hver gang jeg ser det tenker jeg, off, for en krise fyr. Når min time, min prøvelse kommer, vil jeg være som Theoden, han snille. Han som evner å legge sin egen fortvilelse til side og kjempe for det gode. Det ønsker vi vel alle å være. Men vi vet ikke når timen kommer.

Det visste ikke disse herskerne heller. Både Theoden, kongen av hestefolket, og Denethor, riksforstanderen, hadde i lang tid kjempet mot Sauron og de onde kreftene i verden. De var trøtte av kampen. Så opplever de plutselig begge å miste sin førstefødte sønn. Deretter hører de ryktene om en mann ved navn Aragorn, det ryktes at han er den kongen profetiene har fortalt om. De blir ikke glade, nei, de kjenner seg truet, redde for å miste sin egen makt og posisjon. Og samtidig med alt dette opplever de begge to at landet deres blir invadert – Sarumann og Sauron – begge kommer for å utrydde de to menneskerikene Rohan og Gondor. Det var kort sagt flere kriser enn noen kan forventes å takle.

Theoden ender opp med å gi sitt liv for sitt folk, mens Denethor gir opp kampen og fokuserer på seg selv.

Ondskapen og krisene i Ringenes Herre er håndfaste og fysiske. Vi har ikke en fysisk ring hengende rundt halsen og orker står ikke og banker på inngangsdøra. Men vi opplever like fullt ting som fyller oss med frykt og fortvilelse. Kanskje opplever du evige prestasjonskrav på jobb eller skole, utseendepress, ensomhet, fysisk eller psykisk sykdom. Kanskje kjenner du på håpløshet i møte med verdens store utfordringer, på klima, svekking av demokratier, fattigdom, kampen mot fake news. Kanskje er du sliten av å kjempe eller sliter med å se håp for framtida.

Theoden og Denethor får begge besøk av Gandalf den hvite. Gandalf, den oppstandne. Det er et overraskende besøk, de kjente ikke timen, for som vi vet – a wizard is arrives precisely when he means to. Gandalf kommer i riktig tid - med lys i mørket, han bærer med seg et budskap – om at selv nå er det håp. Et budskap om at det onde kan beseires og Aragorn, kongen det er profetert om, skal endelig innta tronen.

Denethor evner ikke å skimte lyset eller høre håpet. Han er for langt nede i elendigheten, oppslukt av sin egen sorg og selvopptatthet. Og budskapet om denne andre kongen blir dråpen – ikke snakk om at han skal gi slipp på sin egen visdom, sin egen makt, til fordel for denne andre. Denethor møter Gandalf på samme måte som vi ser han møter både Pippin og sine egne sønner. Ikke med vennlighet eller kjærlighet, men spørsmålet: Hvordan kan *du* tjene *meg*?

Theoden, han kjemper også med sin sorg og sin stolthet. Men idet Gandalfs lys i all sin prakt, får treffe ansiktet hans, så kastes mørket bort fra øynene hans. Han kan igjen se kjente ansikter rundt seg – han kjenner igjen niesen, som han har tatt under sin vinge – et ansikt han husker han er glad i. Gandalf har ikke kalt han tilbake til en verden hvor alt er godt. Sønnen hans er død, fienden banker på døra. Men lyset har vekket noe i han, hjulpet han å finne tilbake til seg selv. Med det klarsynet evner han også å vinne over sin stolthet, følge Aragorns råd, og vie seg selv og sitt folk til kampen mot Sauron. Sammen rir de, Aragorn og Theoden, til kampen som blir det avgjørende slaget mellom godt og vondt.

De responderer som de har levd. Denethor ser innover. Meg, min ære, min makt, mine bragder. Theoden ser ansiktene rundt seg, evner å ta et steg til siden. Gi plassen til kongen med stor K. Søke å følge og søke å tjene.

Vi vet ikke når timen kommer. Men vi vet hvem Kongenes konge er og vi vet hva han spør om: Jesus sier: Følg meg! Jesus utfordrer oss på å øve oss i nestekjærlighet, leve for mer enn oss selv, gi Gud kongestolen i våre liv. Og samtidig sier han at han vil gå med oss, i det som er våre kamper og vår smerte.

Kanskje er det oljen Jesus snakker om, det helt essensielle for at en oljelampe skal funke. En kjærlighet i oss, som kan settes i fyr av Jesu lys og kaste mørket bort. Så vi evner å løfte blikket fra oss selv, se verden rundt oss og ta følge med Jesus.

En fascinerende ting med Ringenes Herre er at de to herskerne jeg har snakket om i dag er kun bakgrunnsfigurer. Bi-karakterer i historien om to små, vanlige hobbiter fra the Shire. For selv om kampen på slagmarken er viktig, så er det sånn at det virkelige mirakelet skjer for hvert skritt Frodo og Sam tar på veien for å ødelegge ringen. For hvert skritt Frodo tar så velger han å kjempe mot det onde i seg selv, som vil ta ringen. For hvert skritt Sam tar, så velger han lojalitet til sin mester og gode venn, fremfor å beskytte seg selv. De bæres framover av oppmuntrende ord fra Gandalf, troen på at andre kjemper med dem og støtten de finner i hverandre.

I Frodo og Sam ser vi det klart: At kampen for det gode, mot det onde, vinnes ikke av konger og herskere. Nei, den vinnes av vanlige folk, i mange små slag i hverdagen. Folk som lever for mer enn seg selv, båret fram i fellesskap med Gud og sine medmennesker. Mennesker fylt av kjærlighet, eller olje, om du vil.

Så kom! Med det som er deg, ditt liv, din øks, din bue eller ditt sverd. Dediker det til kampen mot det onde, la livets lys få tenne flammen i deg. Og bli med i The fellowship, brorskapet, - hvor kongen er han det var profetert om. Han som får det hvite tre til å slå ut i full blomst og setter oss fri til å være dem vi egentlig vil være.